
<סדר היום:>
<הצעת חוק שירות אזרחי, התשע"ה-2015>
נכחו:

<חברי הוועדה:> 
אלי אלאלוף – היו"ר
מירב בן ארי

מאיר כהן
חברי הכנסת:
מיקי לוי
<מוזמנים:> 
	יעקב לזוביק
	–
	גנז המדינה, משרד ראש הממשלה

	אורי שיינין
	–
	רפרנט תעסוקה באג"ת, משרד האוצר

	מוריה ברוט
	–
	מנהלת תחום- תיאום יחידות מקצועיות בלשכת, משרד הכלכלה והתעשייה

	ניר חיים ויינר
	–
	עוזר ראשי לשכה משפטית, משרד הכלכלה והתעשייה

	מיכל חורין
	–
	ממונה יעוץ משפטי, משרד החינוך

	דוד פלבר
	–
	מנהל אגף בנות שירות לאומי, משרד החינוך

	עומר בבלי
	–
	נ' יועמ"ש מעהב"ט, משרד הביטחון וצה"ל

	אמיר וקנין
	–
	אכ"א - רמ"ד דרום, משרד הביטחון וצה"ל

	אסף חלבני
	–
	פצ"ר - ע' יועמ"ש חתומכ"א, משרד הביטחון וצה"ל

	מיה סטולרו
	–
	מ"מ רמ"ד נגדים, המשרד לביטחון פנים

	יעקב גואז
	–
	ראש אגף מצילה, המשרד לביטחון פנים

	משה אלפנדרי
	–
	ע יועמ"ש, המשרד לביטחון פנים

	בישארה אלי פראן
	–
	עו"ד, לשכה משפטית, נציבות שירות המדינה

	מוטי אלמליח
	–
	מנהל אגף תקצוב ופיקוח, רשות השירות הלאומי אזרחי

	יואב ארבל
	–
	יועמ"ש, רשות השירות הלאומי אזרחי

	מלכיאל דהן
	–
	מנהל תחום פיקוח ובקרה, רשות השירות הלאומי אזרחי

	פיני קבלו
	–
	סמנכ"ל כנסת ורווחה, המרכז לשלטון מקומי

	ידעיה לוין
	–
	מנכ"ל, בת עמי

	ציפורת שימל
	–
	הוועד המנהל של בת עמי, בת עמי

	יגאל וינר
	–
	ראש מטה, המועצה האזרחית לקידום השירות האזרחי

	ירון שמשון לוץ
	–
	מנכ"ל, האגודה להתנדבות בעם

	אייל יסוד
	–
	רכז שירות לאומי אזרחי, הנוער העובד והלומד

	הילה מרמוס
	–
	מנהלת, קרן הזדמנות

	אפרת שפרוט
	–
	מנכ"לית, קרן הזדמנות

	פאטמה יוסף
	–
	מנהלת מיזם מנהיגות נשים וצעירים, יוזמות קרן אברהם

	עדי שטיין
	–
	מקדמת מדיניות, יוזמות קרן אברהם

	אדם ידיד
	–
	עו"ד

	ארנה קוטלר
	–
	מנכ"לית, עמותת שלומית

	ארי אדלר
	–
	מנהל האגף הערבי והדרוזי, עמותת שלומית

	אלעד זריהן
	–
	מנהל גיוס וכיתות, עמותת ש"ל

	גבי זריהן
	–
	מנכ"ל עמותת ש"ל

	עדי שניר
	–
	מנהלת, הפורום לקידום השירות האזרחי לאומי

	דפנה ליפשיץ
	–
	מנכ"לית תפוח, יו"ר פורום לקידום שירות אזרחי לאוכלוסיות מיוחדות

	משה בר
	–
	תנו יד לחירש ונכים למען נכים

	מיכאל שיזף
	–
	פעיל, המשמר החברתי


לרשימת השדלנים שנכחו בדיון – ראו בקישור זה.

<ייעוץ משפטי: >
נעה בן שבת; ענבר הרשקוביץ
<מנהלת הוועדה:>
ענת כהן
<רשמת פרלמנטרית:>
שרון רפאלי
<הצעת חוק שירות אזרחי, התשע"ה-2015>
<היו"ר אלי אלאלוף:>
בוקר טוב, חברים. אני מתכבד לפתוח את ישיבת ועדת העבודה, הרווחה והבריאות. אני מתנצל על האיחור. זה נבע מהדיון הקודם שהיה קשור לביטוחים במקרים של ילדים שנרצחו והביטוח לא כיסה את זה, לצערנו. אנחנו עוברים לנושא אחר בתקווה שילדים יחזרו הביתה בשלום גם מהפעילות היפה שעושים במסגרת השירות האזרחי. 
היום 7 במרס 2016 כ"ז באדר א' תשע"ו. אנחנו נדון בנושא הצעת החוק שירות אזרחי, התשע"ה-2015 (כ/947). אנחנו קיבלנו בכתב הסתייגות אחת אף על פי שזה לא נמצא עדיין בטקסט שלפנינו. חבר הכנסת מיקי לוי, חשוב לך שנדון עכשיו או כשנגיע לזה? 

<מיקי לוי (יש עתיד):>
אם אדוני יכול להתיר לי את זה. אני צריך להתחלק בין ועדת הכספים לבין ועדת הכלכלה. 

<היו"ר אלי אלאלוף:>
אותי מה שמעניין זה מאה אחוז פה. 

<מיקי לוי (יש עתיד):>
אתה צודק. לכן באתי לפתיחת הדיון. 

<היו"ר אלי אלאלוף:>
אתה מעלה נושא שהוא לא כרגע בפרקים שאנחנו עומדים לדון בהם. אז או שתחכה או שתעשה את זה בקיצור רב. 

<מיקי לוי (יש עתיד):>
בקיצור נמרץ.

<היו"ר אלי אלאלוף:>
אני אציג את חברי הכנסת: חברת הכנסת מירב בן-ארי בדרך – אני כבר חוסך זמן; חבר הכנסת מאיר כהן וחבר הכנסת מיקי לוי. חבר הכנסת לוי, בבקשה. 

<מיקי לוי (יש עתיד):>
תודה רבה, אדוני, שאתה מאפשר לי. גם בעקבות המכתב ששלחתי אליך ובעקבות כמה נושאים שמונחים לפני אני מבקש את תשומת לבה של היועצת המשפטית לסעיף 46(ג)(1).

<נעה בן שבת:>
אדוני, זה לא נמצא עכשיו בנוסח לפנינו כי החלטנו לדון בפרקים אחרים. 

<מיקי לוי (יש עתיד):>
אם תוכלי – אני מבטיח לך שאני אחזור לסעיף הזה. 

<נעה בן שבת:>
ראיתי את ההסתייגות. 

<מיקי לוי (יש עתיד):>
סעיף 46(ג)(1) הוא מהות החוק. כתוב בו: "עיקר עיסוקו של מבקש ההכרה יהיה בהפניית משרתים בשירות הלאומי או קהילתי". 

<נעה בן שבת:>
אתה מדבר על הגוף המוכר. 

<מיקי לוי (יש עתיד):>
נכון. אני מבקש לשנות את זה ל"כל עיסוקו". לא יכול להיות שגוף כזה שממומן בכספי ציבור ובכספי מדינה פתאום יגיש אנשים לארוז תפוחי אדמה בנגב או להקים קייטנות. 

<היו"ר אלי אלאלוף:>
למה? זה בהתנדבות בנפרד. 

<מיקי לוי (יש עתיד):>
זה בכסף. לכן התקורות שהמדינה מספקת לאותה עמותה אמורות לשמש לדברים שהם לא מעניינינו. לכן גברתי היועצת המשפטית, אני מבקש לשנות - -

<מאיר כהן (יש עתיד):>
איזה סעיף? 

<נעה בן שבת:>
סעיף 49(א)(3) – מה דורש הכרה בגוף מוכר. 

<מאיר כהן (יש עתיד):>
אין את זה. 

<נעה בן שבת:>
נכון. זה לא לפי הסדר. מדברים על 49(א)(3). 

<מאיר כהן (יש עתיד):>
זה לא בא לדיון היום? 

<היו"ר אלי אלאלוף:>
מיקי, זה נראה לי הערה מאוד מרכזית. בוא נדון בה כשנגיע לסעיף הרלוונטי, ולא תהיה לך ברירה אלא לחזור אלינו. 

<מיקי לוי (יש עתיד):>
אני אשמח לבוא הנה. 

<היו"ר אלי אלאלוף:>
אם כך אנחנו נמשיך. הפסקנו בסעיף 3. ההפסקה לא הייתה טכנית בלבד. היא אפשרה לנו ללבן הרבה מאוד סוגיות עם כמה חברי כנסת ושר. לכן אנחנו חוזרים אחרי הבהרות ואולי תשובות טובות. היועצת המשפטית, נמשיך בקריאה החוק. 

<נעה בן שבת:>
בסעיף 3 בנוסח שמופיע בפניכם ניסינו להתחשב בבקשה. מצד אחד ביקשו לדבר על הנושא של השירות במונחים של זכות, ומצד שני לא לשכוח שאנחנו לא מדברים פה על זכות שהיא מוחלטת או בלתי תלויה, אלא בעצם בשירות, ככל שהדבר מתאפשר, גם במגבלות התקציב וגם במגבלות של מקומות השירות ובהתחשב בתפקידי השירות ובהתאמה להם. זאת אומרת יש פה הרבה מגבלות, זאת לא זכות עצמאית. לכן מוצע פה לומר שהסעיף מדבר על הזכאים לשרת בשירות לאומי או בשירות קהילתי. 
	הזכאים לשרת בשירות לאומי או בשירות קהילתי
	3.

	(א)
בשירות לאומי או בשירות קהילתי זכאי לשרת, בכפוף לאפשרויות השירות הקיימות בהתחשב, בין השאר, במקומות השירות הפנויים ובהתאמה לתפקידי השירות ובמסגרת התקציב שיועד לכך בחוק התקציב השנתי, רק מי שמתקיימים בו כל אלה: 


<נעה בן שבת:>
כאן באים אותם תנאים: האזרחות או ישיבת קבע, פטור משירות סדיר או אי הקריאה לשירות סדיר, הגילאים – בין גילאי 18 ל-24 והתנאי של הגשת בקשה לשרת. השירות הוא לא אוטומטי, אלא יש בקשה לשרת. 

גם בסעיף קטן (ב) דובר בזמנו על דרישה של שר הביטחון, ובסופו של דבר אנחנו נשארים רק עם התנאי שמתייחס לזה: 

	
	(ב)
על אף האמור בסעיף קטן (א)(1), השר, בהתייעצות עם שר הפנים,  ובאישור הוועדה, רשאי לקבוע תנאים ונסיבות שבהן יהיה גם מי שאינו אזרח ישראלי או תושב קבע, רשאי לבקש לשרת בשירות לאומי או בשירות קהילתי לפי חוק זה.



שר הפנים הוא הרלוונטי לעניין התושבות והאזרחות. 


גם מי שאינו אזרח ישראלי צריך להגיש בקשה. 


סעיף (ג) שהיה במקור סעיף 13 אומר:

	
	
	(ג)
על אף האמור בסעיף קטן (א)(3), רשאי לבקש לשרת בשירות לאומי או בשירות קהילתי לפי חוק זה, מי שמלאו לו 17 שנים וטרם מלאו לו 18 שנים, אם הוריו או אפוטרופסו נתנו את הסכמתם לכך בכתב; ואולם די בהסכמת הורה אחד אם יש קושי של ממש לקיים קשר עם ההורה השני כדי לברר את עמדתו; לא יראו בשירות לאומי או בשירות קהילתי לפי סעיף קטן זה, העסקה לפי חוק עבודת הנוער, התשי"ג–1953‏.



יש כאן עבירה שלא יראו בשירות לאומי או בשירות קהילתי לפי סעיף זה העסקה לפי חוק עבודת נוער. זה בגלל ההגדרות הרחבות של חוק עבודת הנוער. 

	
	(ד)
בקשות לפי סעיפים קטנים (ב) ו-(ג) ייבחנו בהתאם לאפשרויות השירות ולמסגרת התקציב כאמור בסעיף קטן (א).



גם הן כפופות למסגרת התקציב. 


העירו לנו שהנוסח הזה משנה לגבי מי שמלאו לו 17 וטרם מלאו לו 18 שנים, שלכאורה צריך לתת את ההסכמה לעצם הבקשה ולא רק לעצם השירות. זאת אומרת לכאורה כל המבקשים הם בגיל צעיר מגיל 17. הכוונה היא שכדי לשרת שירות בגיל צעיר מ-17 נדרשת הסכמת ההורים. אם זה לא ברור בנוסח אנחנו נבהיר את זה בנוסח. 
<מאיר כהן (יש עתיד):>
אני מבקש שוב הסבר.
<נעה בן שבת:>
העירו לנו שלכאורה הנוסח החדש משנה מהנוסח הקודם בכך שמשתמע ממנו שההסכמה בכתב נדרשת לבקשה לשירות. כיוון שהבקשה לשירות היא תמיד מוקדמת ויכולה להיות במהלך כיתה י"ב, ורוב הנערים והנערות יהיו טרם גיל 18 אז לא עצם הבקשה היא זאת שמחייבת את הסכמת ההורים, ולא צריך למלא לגביה כל  טופס, אלא אם השירות אמור להתחיל לפני גיל 18, אז נדרשת הסכמת ההורים. 
<דרור גרנית:>
האמת היא שזה גם וגם כי גם לבצע את הבקשה זה אקט משפטי. אז כשקטין הולך לבצע אקט משפטי לא מופרך לחשוב שיהיה צורך בגיבוי של האפוטרופוס. 
<יואב ארבל:>

אני היועץ המשפטי של הרשות לשירות לאומי ואזרחי. אנחנו לא נרצה - -

<היו"ר אלי אלאלוף:>
אני רוצה להיות ברור. פה כתוב "חוק שירות אזרחי". למה אתם מוסיפים "לאומי"? השירות הלאומי זה מה שקשור לחרדים. 

<יואב ארבל:>
הרשות נקראת הרשות לשירות לאומי אזרחי. כרגע היא עדיין הוקמה בחוק שירות לאומי אזרחי, ולכן זה השם שלה. כשיעבור החוק הזה אנחנו נישאר הרשות לשירות אזרחי. אבל כל עוד הוא לא עובר זה השם שלה. בכל מקרה אנחנו לא רוצים להגיע למצב שחמישה עשר אלף השמיניסטיות או השמיניסטים שרוצים לשרת בשנה הבאה יצטרכו לבוא עם אישור ההורים לבקשה. זה נראה לנו מרחיק לכת. 
<מאיר כהן (יש עתיד):>
למה? כשבן פחות מ-18 ממלא מנילה לצבא אתה מבקש ממנו אישור הורה? 
<דרור גרנית:>
לא, אבל שם יש לו חובה. 
<מאיר כהן (יש עתיד):>
להפך, זה רק מחזק את זה שלא צריך אישור הורים. הם בני 18, מה יש לכם? מה אתם רוצים מהם? 

<דרור גרנית:>
חבר הכנסת כהן, יש הבדל בין מצב דברים שבו החוק מייצר חובה כמו בחוק שירות ביטחון - -

<מאיר כהן (יש עתיד):>
אתה יכול לתת לי את ההרצאה הכי מלומדה שלך, אבל תפסיק. אני לא חושב שילד או  ילדה שרוצים לשלוח טופס ראשון ולהתעניין בשירות אזרחי כזה צריכים שילווה לזה הסכמה של ההורים. אם הם בגיל 18 יש הסכמה של ההורים. 

<דרור גרנית:>
אבל אנחנו מדברים על אלה שטרם מלאו להם 18. 

<מאיר כהן (יש עתיד):>
אני יודע. על אחת כמה וכמה. 

<דרור גרנית:>
אני לא ירדתי לסוף דעתך. 

<מאיר כהן (יש עתיד):>
תלמיד או תלמידה בי"ב שרוצים למלא טופס לשירות אזרחי, לא צריך לחייב אותם להביא הסכמה של ההורים. 

<דרור גרנית:>
אני חושב שכאשר קטין מבצע אקט משפטי – וזה אקט משפטי - -
<מאיר כהן (יש עתיד):>
זה לא אקט משפטי עדיין. החוק אומר שברגע שסוגרים את זה, כן, אבל הוא רק ממלא טופס, למה הוא צריך? 
<דרור גרנית:>
הוא פונה לרשות, ומבקש לפנות. 

<נעה בן שבת:>
פורמלית באמת נדרשת הסכמה של ההורים עד גיל 18 בשביל לתת תוקף לבקשתו. מצד שני יש פעולות שדרכם של קטינים לעשות גם לפני גיל 18.

<דרור גרנית:>
הוא יכול לפתוח חשבון בנק. 

<מאיר כהן (יש עתיד):>
בוודאי. 

<נעה בן שבת:>
אז יכול להיות שאפשר להתייחס לנושא הזה כאל אחד מהנושאים האלה. 

<מאיר כהן (יש עתיד):>
מה החוק אומר לגבי פתיחת חשבון בנק שזה גם אקט משפטי? 
<נעה בן שבת:>
אני מניחה שהוא אומר שדרכם של קטינים לעשות את זה. 

<מאיר כהן (יש עתיד):>
לפתיחת חשבון בנק הוא צריך אישור הורים? 

<קריאה:>
לא. 

<היו"ר אלי אלאלוף:>
האמת היא שזה הביטוי של איש חינוך. חבר הכנסת מאיר כהן חוזר גם כאבא וגם כאיש חינוך. לדעתי, יש בזה משהו. מה גם שזאת פנייה ראשונית, זה לא סופי. 

<יואב ארבל:>
אולי נבהיר פה שמדובר רק על השירות ולא על הבקשה? אני חושש מהשתמעות לשני פנים. 

<נעה בן שבת:>
בסדר. אנחנו נגיד שמי צפוי להתחיל את השירות לפני גיל 18 צריך להביא אישור על הסכמת אישור. 
<יואב ארבל:>
תחילת שירות לפני גיל 18. 

<מאיר כהן (יש עתיד):>
כן. 

<עומר בבלי:>
אנחנו מאכזבים אותו. יש חשש שאם הילד עושה את כל ההליכים באופן עצמאי בלי ההורים ומתקבל, ויום לפני שהוא הולך לשירות הוא עדיין לא בן 18, אומרים לו, עכשיו תביא אישור מההורים. אז הוא יגיד, למה לא ביקשתם קודם? זה גם היבט אחר של אכזבה, לדוגמה. 

<מאיר כהן (יש עתיד):>
אני לא מסכים איתך, אבל אנחנו נצביע על זה. היות שאין לך זכות הצבעה אז כיף לנו.

<היו"ר אלי אלאלוף:>
מה אומרים הארגונים? 

<ידעיה לוין:>
אני מ"בת עמי". גם בתור איש חינוך בעבר כמנהל בית ספר אני לא חושב שיש איזשהו מקום שבגיל 18 נבקש אישור הורים. תלמידים הולכים היום למכינות או לכל מיני מסגרות ש"שינים וכדומה. הם לא מחויבים היום באישור הורים. לילד יש בחירה, ומקובל שהבחירה שלו קבילה בגילאים האלה.

אני רוצה להעיר עוד הערה. בסעיף 3 אנחנו מחזירים את הנושא של הזכות לשרת. זאת זכות שמוקנית למתנדב, ובעצם עשויה להיות לפעמים סתירה. לגופים אין זכות בחוק הנוכחי. אני מעיר כאן שכשנגיע לנושא של הגופים המוכרים לפעמים צריך לראות גם את הזכות של הגופים בהתכתבות הזאת או בדו-שיח הזה שקיים בין הזכות של המתנדב לזכות של הגופים. 
<יואב ארבל:>
שים לב שהזכות כפופה. 

<היו"ר אלי אלאלוף:>
קשה לי כשמערבבים נושא בנושא. תחזור לזה כשנגיע לגוף מסוים. 

<דרור גרנית:>
בכל הכבוד אני רוצה להתחבר להערה של מר לוין. העניין הוא שזכות מקימה חובה. אם אנחנו כותבים פה שקיימת זכות – למי החובה? התשובה חייבת להיות שהחובה היא לגופים המוכרים שאם לא כן, איך ניישם את הזכות? מתן זכות לשרת משמעותו שחייב להיות גוף שחייבים לשים אותו לשירות. במובן הזה אני מתחבר להערה של מר לוין, ואני מציע לשקול ולחזור אחורה לנוסח הקודם המקורי של "רשאי לבקש לשרת", ולהוריד את הטרמינולוגיה של "זכות". היא מעוררת קשיים גם מבחינת הגופים המוכרים. אבל גם מבחינת המדינה שכן תבוא הטענה כי למרות כל הסייגים וההערות שהכנסנו יש לנו סיבה לחשוש מפני מצב דברים שיבואו ויגידו לו שהמדינה חייבת להשים אותו. 

<ידעיה לוין:>
אני דווקא מתחבר לנושא של הזכות. 
<דרור גרנית:>
אתה מתחבר לזכות כל זמן שהחובה היא לא עליך. 

<ידעיה לוין:>
אני דווקא מתחבר לזכות. חשוב לי להגיד. 

<מאיר כהן (יש עתיד):>
אתה צודק. 

<אורי שיינין:>
אני מאגף תקציבים. עמדת משרד האוצר המסורתית בנושא הזה דומה לעמדת משרד המשפטים, וזאת גם עמדת הממשלה בנוסח שהוגש לכנסת. מלבד ההיבטים התקציביים שברגע שאתה יוצר זכות שהיא מעין חובה – ברגע שאתה מייצר זכות בשירות הלאומי, ואתה פונה גם לעוד אוכלוסיות ואומר להן, שבעצם בדלת האחורית אני מכניס לכם את הזכות שהיא מעין חובה, החששות מכל עולמות השירות הלאומי מתחילים להתעורר. לכן אנחנו בדעה שגם אם אנחנו רוצים לייצר סיטואציה שהיא לא רק השירות, אלא משהו שעלה בדיון הקודם – של זכאות, צריך לעשות את זה בצורה קצת יותר עדינה. אולי "זכאי לבקש לשרת" או ניסוח אחר.
<היו"ר אלי אלאלוף:>
אני מציע שהדברים האלה שנראים קטנים יידונו בנפרד בפגישה בין משרד המשפטים והיועצת המשפטית שלנו. 
<נעה בן שבת:>
נחזור לסעיף הזה, סעיף 3.  
שכחתי גם להזכיר את סעיף קטן (ה) שמדבר על הוראות לשירות. אנחנו נחזור על הסעיף ועל כל סעיפיו הקטנים. 

<היו"ר אלי אלאלוף:>
יש פה הערה לגבי הנושא הקודם? אמרנו שנדון בזה בנפרד. 
<יגאל וינר:>
אני רוצה להעיר לגבי הסעיף שהוקרא. אני מהמועצה האזרחית לקידום השירות הלאומי. זה יכול להתכתב כאן, זה יכול להתכתב עם הסעיף בהמשך; הסעיף הזה קובע את גיל השירות שהוא 18 עד 24. אנחנו ביקשנו לגבי תלמידים בחינוך מיוחד להשאיר את אותם שש שנים מיום סיום החינוך המיוחד, דהיינו מגיל 21 ל-27.

<מירב בן ארי (כולנו):>
עד גיל 27? 

<יגאל וינר:>
כן. כי פה בגיל 18 גומרים חוק חינוך חובה רגיל. בעצם תלמידים בחינוך המיוחד מסיימים בגיל21, ואנחנו רוצים לאפשר להם להתנדב לשירות הלאומי גם בגיל מאוחר יותר. 

<נעה בן שבת:>
הטווח של שש שנים נמצא פה - -
<יגאל וינר:>
אנחנו חושבים שזה טווח ראוי, בעיקר לחבר'ה בעלי צרכים מיוחדים שלעיתים לוקח להם יותר זמן לקבל החלטות לגבי החיים הבוגרים שלהם. הם צריכים הרבה יותר ליווי ותמיכה, ולדעתנו, זה ראוי להשוות. דרך אגב, גם הצבא מאפשר את ההתנדבות עד גיל 27. 
<היו"ר אלי אלאלוף:>
אנשי הצבא שנמצאים פה מאשרים? 
<מאיר כהן (יש עתיד):>
ודאי. 

<אמיר וקנין:>
אני ראש מדור שילוב חרדים. אנחנו מגייסים עד גיל 27. 

<היו"ר אלי אלאלוף:>
מה אומרת הרשות? 

<מוטי אלמליח:>
אני מנהל אגף תקציבים ופיקוח של רשות השירות הלאומי אזרחי. מכיוון שהאוכלוסיות המיוחדות הן אוכלוסיות של משרד הרווחה אנחנו היינו רוצים לשמוע את העמדה המקצועית של משרד הרווחה ולתאם איתם את הנושא הזה.
<היו"ר אלי אלאלוף:>
מי זה משרד הרווחה? אין כאן משרד הרווחה. 

<מאיר כהן (יש עתיד):>
אני לא חושב שצריך את משרד הרווחה. 

<מירב בן ארי (כולנו):>
כן, למה צריך את העמדה? זאת בקשה לגיטימית וגם שוויונית. 

<מאיר כהן (יש עתיד):>
זה בסדר גמור גיל 27 לאנשים עם מוגבלויות. 

<אורי שיינין:>
אני רק אגיד את הצד השני של המטבע, שככל שהגיל יותר מאוחר החשש שמי שמתגייס יחליף עובד אמתי מתעורר ביתר שאת. זאת אומרת ככל שהוא מתגייס בגיל יותר צעיר יש לזה אימפקט יותר גדול לשוק העבודה.  

<יגאל וינר:>
אורי, מדברים כאן על אנשים בעלי צרכים מיוחדים. 
<אורי שיינין:>
אני אומר שזה הצד השני. זה לא כובע שני. 

<מירב בן ארי (כולנו):>
מה נפשך? זה אותו דבר כמו השירות הלאומי. 

<היו"ר אלי אלאלוף:>
אוקיי, אני אאמץ את גיל 27 לאוכלוסיות מיוחדות. 

<דרור גרנית:>
רק לבוגרי החינוך המיוחד. 

<מירב בן ארי (כולנו):>
כן, כן. חינוך מיוחד. 
<מאיר כהן (יש עתיד):>
הלוואי שהם יתפסו את מקומם של אנשים אחרים.

<נעה בן שבת:>
השאלה האם מבחינתם לא תופס שנים שהם יכולים להשתלב בעבודה. 

<מירב בן ארי (כולנו):>
כן, אבל לפחות אנחנו נותנים להם את האפשרות. הם יבחרו אם ללכת בגיל 27. 
<היו"ר אלי אלאלוף:>
תנו להם צ'אנס נוסף. 

<מאיר כהן (יש עתיד):>
- - - 

<נעה בן שבת:>
עוברים לסעיף 5. אני לא יודעת לאן נעלם סעיף 4, אבל אנחנו עוברים לסעיף 5. 
<ענבר הרשקוביץ':>
(הקראה):

	תחומי השירות 
	5. (12)

	(א)
שירות לאומי ושירות קהילתי יהיה בתחומים המפורטים להלן והכול בכפוף להוראות לפי חוק זה: ביטחון הפנים, הגנת העורף, בריאות, רווחה, דיור ציבורי, חינוך, תרבות, הגנת הסביבה, קליטת עלייה או עידוד עלייה, סיוע לאזרחים ותיקים, , בטיחות בדרכים, בטיחות הציבור, קידום התעסוקה, הסברה ממשלתית בעניין זכויות ומענה לפניות ציבור בעניין זכויות, חשיפת חומר ארכיוני מגנזך המדינה ושירותי הצלה וביטחון, למעט שירות בצבא הגנה לישראל.


<ענבר הרשקוביץ':>
יושב-ראש הוועדה חבר הכנסת אללוף מציע להוסיף את תחום המדע, וחבר הכנסת איתן ברושי הציע להוסיף את תחום החקלאות. 

<דרור גרנית:>
מה ההצעות? 

<נעה בן שבת:>
בתוך הנוסח מסומנים כמה דברים. על דיור ציבורי התחילו לדבר בדיון הקודם. דובר על כך שרשויות כמו עמידר, כנראה יש בהן בנות שירות, ולכן הציעו להוסיף את התחום דיור ציבורי. השאלה האם זה באמת מוסיף? מה שהם עושים בדיור ציבורי זה לעשות הסברה על זכויות. זאת אומרת השאלה אם זה לא נכנס במסגרת אחרת. באמת יש פה הבקשה להוסיף את תחום המדע והצעה להוסיף את תחום החקלאות. חבר הכנסת ברושי דיבר על חוות חקלאיות ועל בתי ספר חקלאיים. השאלה אם אנחנו לא נשארים גם פה בתחום החינוך, בתחום שהוא כבר מוסדר במסגרת אחרת.  
<דרור גרנית:>
אני מבקש להתייחס לכל שלושת התחומים המוצעים. לעניין דיור ציבורי – אנחנו מתנגדים לעניין הדיור הציבורי. אין לזה מקום. 

<היו"ר אלי אלאלוף:>
למה? 

<דרור גרנית:>
אני אסביר. עמידר וחברות משכנות אחרות פועלות אל מול הדיירים לא בתור רשות, אלא בעיקרו של דבר בתור סוכן של בעל הקרקע שהיא המדינה. אבל הם שם כדי להיות הסוכן.
<היו"ר אלי אלאלוף:>
רק הסוכן? 

<דרור גרנית:>
בעיקר. הן שם בעיקר כדי לאכלס. 

<היו"ר אלי אלאלוף:>
בכמה אחוזים זה? 

<דרור גרנית:>
אם יורשה לי, ברשותך. הם שם כדי לאכלס את הדירות, ואז לפקח שהדיירים אכן גרים בהן, שהם משלמים את שכר הדירה הקבוע, לתקן את הדירות. הם שם כסוכן של בעל המקרקעין; הם לא שם כדי לקדם זכות. אם צריך להבטיח את הצרכים של האוכלוסיות האלה ולקדם את זכויותיהן אז הזכות צריכה להיות מקודמת מול עמידר. לכן, לטעמי, אם אנחנו סבורים שבנות ובני שירות צריכים להיות מופעלים כדי לקדם את זכויותיהם של דיירי הדיור הציבורי אזי הם צריכים להיות בצד של משרד הבינוי והשיכון ולשמש שם כאנשים שתפקידם ליידע על זכויות, לעזור לדיירים לפנות לעמידר. אבל הם לא צריכים לשבת בעמידר. 
<היו"ר אלי אלאלוף:>
אם אני מבין טוב – לפעול במסגרת הדיור הציבורי באמצעות משרד השיכון.
<דרור גרנית:>
נכון. ולא באמצעות החברות המשכנות. 

<היו"ר אלי אלאלוף:>
אין לי בעיה. 

<מאיר כהן (יש עתיד):>
הסעיף הזה הוא סעיף מאוד חשוב. אנחנו צריכים להעביר אותו במסננת מאוד ברורה. להערכתי, אנחנו צריכים דיון אחד רק על הסעיף הזה. הסעיף הזה בעצם טומן הרבה מאוד סכנות לכל המפעל הזה כי גבולות הגזרה כאן הן גבולות שכמעט לא רואים אותם. אפשרות שחבר'ה שמתגייסים לשירות מהסוג הזה ימצאו את עצמם פקידים חסרי משמעות בכל מיני גופים זאת אפשרות שהיא קיימת. בבקשה, תיכנסו לקופות החולים ותשאלו את הבנות שיושבות שם ליד השולחנות מהשירות האזרחי מה המשמעות. אז הן יספרו לכם שהן על תקן של מסבירות זכויות. חוץ מאשר לתת לי פתק עם תואר אף אחת לא הסבירה לי זכויות. רק כששאלתי הסתבר שהיא מהשירות הלאומי. לכן צריכים להיות כאן מאוד בהירים ולהיזהר מכל מיני תוספות למיניהן. אנחנו צריכים לשמוע את החבר'ה, את הרשות, מה היא מגדירה. הרשות צריכה לסמן את גבולות הגזרה. בתוך זה אפשר לשפוך כל דבר. אני כבר לא רוצה לדבר על כך שאני מכיר אישית בנות מהשירות האזרחי שהתחילו כבנות שירות, והיום הן מאכלסות את כל המקומות. אני אשלח אתכם אחרי זה לקופת חולים בדימונה. הן יצאו מהשירות האזרחי והתקבלו לעבודה שם. קצת לא ברור לי הסיפור הזה – איך פתאום הן מוצאות את עצמן במסלולי עבודה במקום הזה? מה מכשיר אותן לקבל עדיפות מאשר מישהו אחר שסיים אוניברסיטה ומחפש עבודה? צריכים, אדוני היושב-ראש, להיות מאוד זהירים עם הדבר הזה. כי זה באמת עושה את התנועה שכמעט לא רואים את גבולות הגזרה. כל מי שצריך שניים, שלושה עובדים בא לשכנע אותנו עד כמה צריך. אני לא מבין למה צריך את זה לחקלאות, עם כל הכבוד. איזה שכנוע? של מה? של מי? 
<נעה בן שבת:>
ההנחה הייתה דווקא למסגרות לימודיות – לחוות חקלאיות. 

<מאיר כהן (יש עתיד):>
יש עשרים ואחת חוות חקלאיות במדינת ישראל. החוות האלה הולכות ונסגרות – אף חווה לא צריכה שיהיה לשם מישהו מהשירות האזרחי. איזה קשקוש זה? יש שם מורים באבטלה סמויה. משרד החינוך לא יודע איך להתמודד איתם, אז גם להוסיף להם בנות? שמה יעשו? 

<נעה בן שבת:>
אני אקריא מההצעה של חבר הכנסת ברושי: "על מנת לאפשר את הכרתם והכללתם של מוקדי שירות בתחום החקלאות שאינם כרוכים במתן שכר או פרנסה, אלא עוסקים בסיוע". 
<מאיר כהן (יש עתיד):>
אני משער שחבר כנסת שמנסח את זה ינסח את זה בצורה הכי משכנעת. אנחנו נעשה זילות לשירות האזרחי אם אנחנו נפתח יותר מדי את גבולות הגזרה. זאת זילות. אנחנו מדברים על מיצוי זכויות, על הנחלת יהדות וכדומה. אבל לא כל אחד שבא. למה להכניס חוות חקלאיות? יש עשרים ואחת חוות חקלאיות בארץ, ויש שם יותר מורים מאשר תלמידים. תשאלו אותי, תאמינו לי, יש חווה חקלאית בדימונה. אנחנו צריכים לגעת. זה בדיוק הסיפור של עבודה מועדפת. אישרנו מתדלקים בתחנות, והיום מסתבר שהמתדלקים הם גם המוכרים של חנויות הנוחות, והטייקונים מרוויחים מזה הון תועפות, ומדינת ישראל משלמת כסף. צריך להיות מאוד זהירים, זה מה שאני אומר. תודה. 
<היו"ר אלי אלאלוף:>
אני חייב להגיד שאני מתלבט אתך, חברי מאיר כהן. אני חושב שיש פה אפשרות להוציא יותר מתנדבים של השירות הלאומי מתפקידי פקידות לתפקידים שזה לא עתיד בשבילם. מותר לי להיות קצת פטרנליסט בגיל שלי. אני לא יכול להתאפק. לדעתי, להושיב ילדה מדהימה ובעלת יכולות – כמו שקרה לי – שעזרה לי למלא טפסים בתאגיד המים – צריך לתת אלטרנטיבות.

<מאיר כהן (יש עתיד):>
אני מסכים אתך. 

<היו"ר אלי אלאלוף:>
לאפשר לצעירים שהם במדע ובמחשוב מאוד מתקדמים בגיל מאוד צעיר לנצל את היכולות שלהם להדריך בבתי ספר - - 

<מאיר כהן (יש עתיד):>
אין לי שום ויכוח אתך. אמרתי שצריך להגדיר את זה. 
<היו"ר אלי אלאלוף:>
שנית הדאגה היא שלא יחליפו עובדים בזה. 

<מאיר כהן (יש עתיד):>
מסכים אתך. 

<היו"ר אלי אלאלוף:>
גם בנושא החקלאות יש היום הידרדרות. הצעירים האלה מסוגלים לשנות. אני הייתי כמה שנים בכפרי נוער, ויש פה אנשים צעירים שיכולים לתרום בתחום הזה לא כדי להחליף את הקטיף של התאילנדים, אלא כדי להחדיר את המושגים של חשיבות החקלאות במדינתנו.

<מאיר כהן (יש עתיד):>
אלי, אני אומר שצריך להגדיר את הבקשות ולא לאפשר גבולות גזרה כאלה שאחרי שמגייסים אותם עושים איתם מה שרוצים. צריך להיות מאוד ברורים. 

<היו"ר אלי אלאלוף:>
מכיוון שההצעה שלך היא לא לקבל את ההצעה נבקש מהצוות בראשות היועצת המשפטית שתשבו ותגדירו מחדש חלק מהמקצועות. כי באמת אין שום סיבה היום – כל תחנות הדלק הן אוטומטיות וכבר עובדים שם. זה גם לא עתיד כלשהו למי שעובד בתחנת דלק. כדאי לעשות בדיקה חוזרת של כל המקצועות, אבל נגביל את זה. יבואו גם נציגי הרשות ונציגי הגופים המפעילים ויישבו עם היועצת המשפטית שלנו, ותוך חודש תנסו לחזור עם הגדרות מקובלות. 

<נעה בן שבת:>
המטרה של ההגדרות היא שכשאנחנו מדברים, למשל, על חקלאות אז כשזה חינוך לחקלאות, זה ממילא נכנס לתחום החינוך? ואם זה מדעי - - -
<היו"ר אלי אלאלוף:>
במסגרת חינוך גם מושגים של חקלאות ומדע. 

<מירב בן ארי (כולנו):>
אדוני, לא הבנתי את הקשר למתדלקים. 

<דרור גרנית:>
אין קשר. זאת הייתה אנלוגיה. 

<היו"ר אלי אלאלוף:>
זאת הייתה דוגמה. 

<מירב בן ארי (כולנו):>
משרד האוצר מתנגד לשנות את עניין המתדלקים. 

<היו"ר אלי אלאלוף:>
כן, בבקשה. 

<אסף חלבני:>
אני היועץ המשפטי של חטיבת תכנון ומנהל כוח אדם. אנחנו נבקש לחדד בסעיף 5 שתפקידים שמבוצעים בשירות הלאומי הקהילתי לא היו תפקידים שמבוצעים במקביל על-ידי חיילים ביחידות מחוץ לשירות הביטחון. 
<נעה בן שבת:>
מה למשל? מה אתה עושה עם בית ספר שדה? יש היום בנות שירות לאומי ומקביליהם חיילות או חיילים?
<היו"ר אלי אלאלוף:>
מורות. 

<נעה בן שבת:>
גם מורות חיילות. 

<קריאה:>
נראה לי שהתפקידים האלה קרובים לשירות לאומי מאשר לצבא. 

<אמיר וקנין:>
אנחנו מדברים גם על תפקידים, למשל במשטרה, ותפקידים ביטחוניים שחיילים עושים לפי צו שח"מ. לפי הכתוב כאן, יש חיילים שבאותם תפקידים באותם מוסדות עושים בדיוק אותו תפקיד. 

<יואב ארבל:>
אמירה כוללנית כזאת היא בעייתית. כמו שנתת דוגמה של בתי ספר שדה צריך לחשוב על משהו ספציפי, אבל בטח לא באופן כוללני. 
<אסף חלבני:>
אנחנו לא רוצים שיהיה מצב שאדם אומר לעצמו, טוב, אני יכול לעשות אותו תפקיד גם פה וגם פה, אבל בצבא יש לי מסגרת מאוד מגבילה, ואני צריך לעשות שבתות וכו', אז עדיף לי לנסות להוציא פטור ולעשות אותו תפקיד בשירות לאומי. 

<היו"ר אלי אלאלוף:>
יש בזה משהו. 

<קריאה:>
רק שהצבא הוא שנותן את הפטור, לא הבן אדם מוציא. 

<אסף חלבני:>
נכון, אבל במציאות אנחנו יודעים שזה כך. 

<היו"ר אלי אלאלוף:>
כן, ברור. 

<מוטי אלמליח:>
האמירה היא כוללנית, כמו שאמרנו, אבל מי שמזמין את השירותים האלה זה משרד הביטחון או המשטרה או יחידות במשרד ראש הממשלה כמו המוסד ושב"כ. אם אנשי הביטחון יחליטו שהם לא רוצים לעשות תפקיד של בת שירות ליד חיילת אז זאת החלטה שלהם. כל עוד הם מזמינים את השירות, והם רוצים זאת החלטה שלהם. הם לא יכולים לבוא לכאן בשני כובעים ולהגיד, אנחנו מתנגדים, ומצד שני הם לוקחים. זה תרתי דסתרי. 
<היו"ר אלי אלאלוף:>
לא, עכשיו זה אומר שהם לא יכולים יותר לבקש. 

<דוד פלבר:>
אני ממשרד החינוך. לגבי ההערה הזאת יש מורות חיילות שנמצאות בבתי ספר שדה, במועדוניות לנוער במצוקה - -
<מירב בן ארי (כולנו):>
עדיף שלא תפתח את עניין המורות החיילות. 

<דוד פלבר:>
הצבא מתנגד לזה ורוצה לחסל את זה. 

<מירב בן ארי (כולנו):>
קודם כול הצבא כבר חיסל את זה, ואין גיוס של מורות חיילות. אני רק אעדכן אותך, אדוני היושב-ראש, שבוועדת חוץ וביטחון שאני חברה בה לא אישרו גיוס של מורות חיילות, ולכן אין גיוס של מורות חיילות כי הצבא הוריד משש מאות לארבע מאות. הוועדה התנגדה בכלל לקיצוץ. 

<דוד פלבר:>
כל מה שאני אומר הוא שהכפל הזה הוא לא תמיד בעייתי. יש מספיק בתי ספר שדה ומספיק מועדוניות. יש מקומות שעושה את זה מורה חיילת עם אותם כישורים של בת שירות, רק שזאת קיבלה פטור, וזאת הצבא הציב אותה שם. 

<היו"ר אלי אלאלוף:>
אני מציע שהיועץ המשפטי של צה"ל יבדוק לאור ההערות שנראות לי ענייניות. תחזרו לדיון הבא עם עמדה ברורה יותר. 
בבקשה, יגאל. אתה לא חייב להעיר על כל סעיף. 

<יגאל וינר:>
רק כשחשוב לי. 

<היו"ר אלי אלאלוף:>
שיהיה ברור. שניתן גם לאחרים זכות דיבור. 

<יגאל וינר:>
אם אדוני רוצה שאני לא אעיר - -

<היו"ר אלי אלאלוף:>
לא, אז אני אומר, אל תרגישו מחויבות. 

<מאיר כהן (יש עתיד):>
אתה נעלב? 

<יגאל וינר:>
שאלתי, אם אדוני לא מאפשר לי לדבר, אני לא אדבר. 

<היו"ר אלי אלאלוף:>
אמרתי לך, תדבר, אבל לא על כל סעיף. 

<יגאל וינר:>
בעניין סעיף תחומי השירות זה יכול להיות אמנם כניסה פנימה לפירוט יתר, אבל כיוון שיש לנו ניסיון בזה הדוגמה של צער בעלי חיים הוא תחום שהולך ומתפתח, ואנחנו היינו מאוד רוצים שהוא יישמר כאחד התחומים האפשריים. זה יכול להיכנס תחת תחום חינוך או תחת תחום הגנת הסביבה. בפועל מכיוון שקיבלנו תשובות שליליות בנושא הזה חשוב לנו שהוא ייכנס פנימה. 

<יואב ארבל:>
בפועל כיום יכול להיות שיש כמה מקומות, אבל היום כשמוגשות לנו בקשות אנחנו לא מאשרים גופים של צער בעלי חיים כי אנחנו לא רואים שנכנסים לאחד התחומים. 
<מירב בן ארי (כולנו):>
זה מה שאמרת בנוגע לנושאים. 

<היו"ר אלי אלאלוף:>
כן, אמרתי – תבדקו את כל התחומים, כולל אלה שלא כלולים, ותחזרו עם עמדה מגובשת. 
<נעה בן שבת:>
אף על פי שבסופו של דבר נצטרך להביא את כל האפשרויות להכרעה כי זה עניין מאוד משמעותי וחשוב.
<היו"ר אלי אלאלוף:>
אז תזמינו את הצוות של המקצועות.

<איל יסוד:>
אני נציג הפורום לקידום השירות האזרחי, נציג הנוער העובד והלומד בתוך הפורום. אנחנו מציעים בתחום החינוך, לרבות תחום החינוך הבלתי פורמלי. במובן הזה חלק גדול מפעולת מתנדבי השירות הלאומי גם נעשית אחר הצהריים, ותחום החינוך הבלתי פורמלי לא עונה על הקטגוריה רק של מסגרת החינוך הרגילה. 

<היו"ר אלי אלאלוף:>
ומה הוא יעשה בבוקר? 

<איל יסוד:>
במסגרת החינוך הפורמלי, ואחר הצהריים במסגרת החינוך הבלתי פורמלי.
<יואב ארבל:>
תחום החינוך כולל את הפורמלי והלא פורמלי. 

<דרור גרנית:>
זה דבר ראשון. שנית אני לא מבין, האם אתה מציע שיהיו לאותו מתנדב שני גופים מפעילים, אחד לשעות הבוקר ואחד לשעות הערב? 

<יואב ארבל:>
זאת בהחלט פרקטיקה נוהגת. 

<דרור גרנית:>
זאת פרקטיקה נוהגת וקיימת?

<יואב ארבל:>
כן. 

<היו"ר אלי אלאלוף:>
כמה? 

<יואב ארבל:>
אם מתנדב נמצא בגוף שפועל רק חמש שעות ביום הוא צריך למצוא מקום שישלים את השעות שלו. לכן בהחלט יש מתנדבים שמפצלים את השירות שלהם בין שני גופים. זה בהחלט דבר שקורה. 
<היו"ר אלי אלאלוף:>
נראה לי לא טוב. 

<דרור גרנית:>
נכנס לתחום החינוך בכל מקרה.
<היו"ר אלי אלאלוף:>
אבל הפיצול הפונקציונלי הזה להיות בשירות בשני גופים שונים? 
<נעה בן שבת:>
לא במקביל. הם משלימים זה את זה. בבית ספר בבוקר, במועדונית אחר הצהריים. 
<היו"ר אלי אלאלוף:>
התלות אחר כך – מי אחראי על הביטוח, זה שמעסיק אותו בבוקר או אחה"צ? 
<נעה בן שבת:>
- - - על-ידי הגוף המוכר. 

<דוד פלבר:>
זאת פרקטיקה נוהגת היום בחינוך. רוצים שבת תעשה ארבעים שעות. יש לה שלושים שעות בבית הספר בבוקר, ואחר הצהריים היא משלימה במתנ"ס, במועדונית. 
<היו"ר אלי אלאלוף:>
טכנית הכול מאורגן? 

<דוד פלבר:>
מסודר, מבוטח. אין בעיה. 

<דפנה ליפשיץ:>
אני מנכ"לית של עמותת תפוח, יושבת-ראש הפורום לקידום שירות אזרחי. זאת פרקטיקה נהוגה. אנחנו, למשל, עובדים עם "מעשה". בשעות הבוקר אנחנו עובדים בתוך בתי הספר ואחר הצהריים עובדים עם מסגרות א-פורמליות. אף על פי שמשתמע שאולי החינוך הבלתי פורמלי בפנים חשוב לנו מאוד שזה ייכלל בחקיקה החדשה. 
<היו"ר אלי אלאלוף:>
אני בוגר החינוך הבלתי פורמלי. יותר חשוב מהפורמלי. 
<דרור גרנית:>
השאלה אם אנחנו צריכים להוסיף את זה כתחום שירות נוסף. 

<מאיר כהן (יש עתיד):>
תחום שירות נוסף.

<נעה בן שבת:>
בהמשך לכך ששלחת אותנו, אדוני, לעשות שיעורי בית, לדעתי, ההערות שנשמעו נוגעות לפירוט של תחום החינוך.  גם העניין של החינוך הבלתי פורמלי, גם העניין של המדע וגם העניין של בתי הספר החקלאיים. אז אולי ננסה שם בתוך המסגרת של החינוך להביא נוסח שיכליל את הכול תחת נושא החינוך. 

<היו"ר אלי אלאלוף:>
אבל אין פה נציג של הרווחה. הייתי שמח שתצרפו נציג של הרווחה. 
<נעה בן שבת:>
אני גם רוצה להזכיר שיש פה תחום של חשיפת חומר ארכיוני מגנזך המדינה. 
<מאיר כהן (יש עתיד):>
לא הבנתי את זה. מה זה? 

<נעה בן שבת:>
זה תחום שנולד מהשירות הלאומי אזרחי של החרדים. רצו להכניס אותו כתחום בפני עצמו, שהם יישבו בגנזך המדינה ויחשפו מסמכים.
<מאיר כהן (יש עתיד):>
אני מתנגד. 

<היו"ר אלי אלאלוף:>
למה? 

<יעקב לזוביק:>
אני גנז המדינה. אני יכול להסביר את העניין, בבקשה? 

<היו"ר אלי אלאלוף:>
רק שנבין לפני שתסביר - זה רק לחרדים? 

<נעה בן שבת:>
לא. זה תחום מיוחד שנכנס לראשונה בחוק השירות הלאומי אזרחי של החרדים, ועכשיו מוצע להעתיק אותו גם לפה. 

<מאיר כהן (יש עתיד):>
פשוט נורא. 

<יואב ארבל:>
היה להם רעיון נכון שהתחומים יהיו שווים בחוק של החרדים וגם פה. לא הייתה סיבה- -
<מאיר כהן (יש עתיד):>
תגיד לי, אם מישהו עשה טעות אתה רוצה לשכפל אותה? 

<יואב ארבל:>
אולי הוא יסביר למה זאת לא טעות. 

<היו"ר אלי אלאלוף:>
אני בעד הגנזך. 

<מאיר כהן (יש עתיד):>
גם אני בעד הגנזך, אבל - -

<היו"ר אלי אלאלוף:>
אדוני, בבקשה. 

<מאיר כהן (יש עתיד):>
אתה החלפת את טוביה? 

<יעקב לזוביק:>
אני החלפתי את מי שהחליף את טוביה. 

<יעקב לזוביק:>
לפי החוק, כל תיק ותעודה שנמצאים בארכיב המדינה, לפני שהציבור יכול לראות אותם הם צריכים לעבור פעולה של חשיפה. הפעולה הזאת כוללת בדיקות בשני תחומים: א', לוודא שאין שם סודות שיפגעו בביטחון המדינה וביחסי החוץ שלה; והתחום השני הוא נושא הגנת הפרטיות. רוב שנמצא בארכיון המדינה הוא בצד השני, בצד של החומר הבלמ"סי. יש שם בעיות של הגנת פרטיות. אין שם בעיות של חוץ וביטחון. על החומרים שיש בהם בעיות של חוץ וביטחון אנחנו שמים אנשים מאוד מיומנים. זה לא רלוונטי לדיון כאן. בחומר שהבעיה הפוטנציאלית היחידה בו לפני פתיחת החומר לציבור זה בעיות של הגנת הפרטיות יש כרגע פיגור של כחמשת אלפים שנות אדם של טיפול בחומר. כ-97% מהחומר איננו פתוח כיוון שבמשך עשרות שנים אף אחד לא עסק בכך בצורה שיטתית. יש החלטות ממשלה משנת 2013-2012 שארכיון המדינה צריך סוף-סוף לגרום לכך שהחומר יהיה פתוח באופן מסיבי לציבור כדי שהציבור יוכל לעשות בו שימוש ולא רק מי שמחפש תיק מסוים פותחים לו את התיק המסוים הזה אד-הוק, אלא לעשות פעולה מסיבית לפתיחת כל החומר. לנוכח גודל המשימה וחוסר ההיתכנות המוחלטת שמשרדי הממשלה אי פעם יקציבו לכך את התקנים המרובים מאוד הנדרשים כדי לטפל בבעיה – ואני מזכיר שהבעיה לא תפוג אף פעם כי כל עוד המדינה מייצרת תיעוד כך כמות החומר שצריך פתיחה לא יירד – לנוכח העניין הזה בחוק שטיפל בשירות של חרדים הכנסנו את הסעיף – ולא רק הכנסנו את הסעיף, אלא בהחלטת הממשלה יש גם תקציב לארכיון המדינה להעסיק מספר לא קטן של עובדי שירות אזרחי חרדים שיעסקו במשימה הזאת. לנו לא נראה שיש לחרדים איזשהו כישור שאין באופן פוטנציאלי לבנות או לבני שירות לאומי מתנדבים, ולכן נראה לנו שכמו שיש האישור לעשות את זה שם, וזה אישור מבורך כי אחרת החומר לא ייפתח לציבור – ראוי להחיל את האפשרות הזאת גם על המתנדבים של השירות האזרחי. 
<מאיר כהן (יש עתיד):>
הרצחת וגם ירשת, אתה אומר. אתה משכנע אותנו במשהו שמנוגד לכל עיקרון. למה לא יבוא ארכיון בבית הספר ויגיד, אין סיכוי למצוא, אז אני רוצה שתתנו לי מאה מתנדבים? איזה מין דבר זה? אתה מבקש מתנדבים? על מה? לא רק שקיבלת; במקום לשתוק אתה אומר תחילו את זה גם על הלא חרדים. איזה מין דבר זה? ואיך אתם הסכמתם? מה, כל דבר שמבקשים אתם אומרים "כן"? 
<יואב ארבל:>
זה בא לפתחנו, הסכמנו, וזה עבר בחקיקה ראשית של הכנסת. 

<מאיר כהן (יש עתיד):>
מה יש בזה? יש בזה חינוך? יש בזה ציונות? 
<דרור גרנית:>
בכל הכבוד - -
<מאיר כהן (יש עתיד):>
אדוני, אין בזה כלום. תפסיק. זה שאתה משרד המשפטים אתה לא צריך לקפוץ כל פעם. סליחה. מה יש לך, תגיד לי? אתה בא להגן? זה שירות לאומי? 

<דרור גרנית:>
דווקא בנושא הזה - -

<מאיר כהן (יש עתיד):>
אני עשיתי עבודת דוקטורט על גנזך המדינה. אתה יודע כמה הם משלמים על כל קופסה? שמונה עשר דולר. נכון? 

<יעקב לזוביק:>
אני לא יודע - -

<מאיר כהן (יש עתיד):>
אתה אפילו לא יודע.

<יעקב לזוביק:>
אני לא יודע למה אתה מתכוון. 

<מאיר כהן (יש עתיד):>
אני הצעתי להביא את הגנזך לדימונה, והם התנגדו. 
<קריאה:>
יש החלטה לערר. 

<מאיר כהן (יש עתיד):>
לא מקיימים אותה. מדינת ישראל משלמת שמונה עשר דולר לארגז לשנה. הציעו להם בשישה דולר, כולל העסקת עובדים, סריקה, לעשות את כל מה שהם ביקשו, והם לא מוכנים. אז עכשיו הם באים לקחת אנשים מהשירות הלאומי? 
<יעקב לזוביק:>
בתור פקיד אני לא מעוניין להתווכח עם חבר כנסת, אבל הנתונים שאמרת לא מוכרים לי. 
<מאיר כהן (יש עתיד):>
הם לא מוכרים לך? אני מנסה לא להוסיף עוד כמה פרטים כדי לא לעורר המולה למי שייכים הגנזכים האלה. 

<היו"ר אלי אלאלוף:>
בלי לפגוע, חלילה. מאיר, ברשותך, גנזך המדינה זה אוצר אדיר שחייבים לשמור עליו. 

<מאיר כהן (יש עתיד):>
אני מוכן, אבל לא השירות האזרחי. אני מעדיף שמאה החבר'ה האלה יעבדו עם אנשים עם מוגבלויות; אני מעדיף שמאה החבר'ה האלה יבואו לפריפריה ויעזרו. שילכו לתפוח, שילכו לעל"ם. אבל ללכת לגנזך? אני אתנגד לזה, אני אעמוד על הרגליים. גם אם זאת הייתה החלטת ממשלה זאת שערורייה. חסרים אנשים מוגבלים במגזר החרדי? למה לוקחים חבר'ה צעירים חרדים? הם לא יכולים לבוא לניצולי שואה ולעבוד? חסרות לנו בעיות? הגנזך הוא בראש סדר העדיפות שלנו? תוציא כסף, תשלם, תביא עובדים. 
<היו"ר אלי אלאלוף:>
אני רוצה לציין שבדבריך, אדוני הגנז, פסלת את ההצעה. אתה בעצמך אומר שהיות שלא יהיה תקציב למדינה אז אתה לוקח. זה בדיוק מה שאנחנו לא רוצים שיהיה – שהשירות הלאומי ילך להחליף מקומות עבודה רצויים בתקצוב מדינה. זה לא יכול להיות מפני שאנחנו המדינה– במירכאות – שמחוקקים רק נחוקק לפי האינטרס הכלכלי שלך. יש פה טעם לפגם. השירות הזה הוא כל כך מקצועי. גם נושא הפרטיות של האזרח שיהיה במסמך זה או אחר זה לא פחות חשוב מהביטחון. לביטחון רק המומחים, ואלה שיעשו בדיקה אם פוגעים בפרטיות של האזרח – זה לא חשוב, כל אחד יכול, לפי מה שאתה אומר. אני אצטרף לחברה שלי, מאיר, בחוק הזה לא נרגיש נעים לתמוך בזה. 
<יעקב לזוביק:>
כמובן, אנחנו נכבד את החלטות הכנסת, זה ברור לגמרי. אני רק רוצה להסביר שהכוונה איננה לקחת את מי שיטפל באנשים עם מוגבלות - -

<היו"ר אלי אלאלוף:>
לא דיברנו על אנשים עם מוגבלות. 

<יעקב לזוביק:>
 ההנחה שלנו היא שמגוון אנשים רחב באים לעשות שירות אזרחי או את ההתנדבות האחרות. יש אנשים שמתאים להם דבר מסוים ולא מתאים להם דבר אחר. מי שרוצה לעזור לטפל באנשים חלשים זה בסדר גמור, אנחנו לא נגד. אנחנו חושבים שבשביל אותם אנשים שזה לא מה שהם רוצים לעשות יש אפשרות להציע יותר מאשר מסלול אחד.
<מאיר כהן (יש עתיד):>
לא את הארכיון. 

<יעקב לזוביק:>
בסדר. לגבי העניין הציבורי – מדובר באדם שיישב שנה או שנתיים, תלוי באורך השירות שלו, ויעסוק בחומרים האלה; ילמד על המדינה, ילמד על הארץ ועל החברה. אני לא חושב שיש בזה משום פגיעה בשום דבר. אבל, כאמור, מה שהכנסת תחליט זה מה שאנחנו נבצע.  

<היו"ר אלי אלאלוף:>
תודה.
<ידעיה לוין:>
אני רוצה לומר משהו בעניין הדיור הציבורי. פשוט היה כאן אי דיוק. 

<היו"ר אלי אלאלוף:>
בבקשה. 

<ידעיה לוין:>
בדיור הציבורי יש היום כשלושים מתנדבות בשירות לאומי שעוסקות בעיקר עם ילדי עמידר, כמו שזה נקרא, כלומר ילדים של דיירים שגרים בעמידר וקשישים בתיאום עם עמידר שאין להם מבקרים. בזה בעיקר הם מתעסקים. זאת אומרת זה לא בנושא של ניצול זכויות.  
<היו"ר אלי אלאלוף:>
כמי שהתעסק הרבה שנים בשיקום שכונות אני רוצה לומר שפעילות המתנדבים בכלל בעניינים האלה בדיור הזה הם בחשיבות עליונה. 
<מאיר כהן (יש עתיד):>
מבורכת. 

<היו"ר אלי אלאלוף:>
אני רוצה שתבינו את זה. זה שלפעמים עמידר שוכח את זה – עכשיו יש לנו יסוד לדעת ולהכיר בכך שהם חוזרים לפעילות חברתית. אני בעד לעשות את זה. זה לא בתפקיד שאתה ציינת שאני מסכים בזה. התפקידים של הפעילות החברתית לילדי בנייני עמידר  - -
<דרור גרנית:>
השאלה אם עמידר היא הגוף הנכון להפעיל את זה או שזה צריך לבוא מתוך מסגרות של הרשויות המקומיות והרווחה. 
<היו"ר אלי אלאלוף:>
תמצאו את זה. אני לא רוצה שאת החברה ישרתו חברות כאלה. אבל האפשרות לעבוד, לפעול ולהתנדב בדיור הציבורי – אני בעד; ולמצוא את הנוסחה המשפטית שמתאימה לכם. 
<נעה בן שבת:>
אז יכול להיות שאנחנו עדיין מדברים על תחומים שהם רווחה במקרה של קליטת עלייה, וזה לא דיור ציבורי. אתה אומר שהם עוסקים בזה במסגרת שהיא - - - הדיור הציבורי. 
<ידעיה לוין:>
במסגרות של עמידר. אף אחד לא יממן את זה, ואף אחד לא ייצור את המסגרת. הם יוצרים שותפויות עם רשויות מקומיות ועם עמותות פנימיות. משרד השיכון לא יניע את הגלגל הזה אם אנחנו מעבירים את זה למשרד השיכון, וחבל. זה בזבוז גדול. 
<היו"ר אלי אלאלוף:>
הוא רוצה אפליה טכנית. 

<יואב ארבל:>
אם יישאר דיור ציבורי יוכלו לעזור בתיקונים בדירות. אבל זה דיור ציבורי. 
<ידעיה לוין:>
אתה צודק. תיקונים בדירות זה משרות פרופר. 

<נעה בן שבת:>
אז יכול להיות שהתחום הוא באמת רווחה. אז אולי לפני שנביא הצעה לתחומים נגדיר את סוג התפקיד. 

<היו"ר אלי אלאלוף:>
כן. 

<דרור גרנית:>
אני רוצה להעיר דבר ממש בקצרה לעניין הארכיונים וגנזך המדינה. אני רוצה לומר שהכנסת כבר אמרה את דברה בחוק הארכיונים על הצורך בפתיחת ארכיונים ובהנגשת חומרים לציבור כי יש בזה עניין ציבורי, ויש בזה גם צורך לאומי. 

<היו"ר אלי אלאלוף:>
בוא נקצר. אנחנו נעשה את הבדיקה הנדרשת ונחזור לעניין. 

ברשותכם, נמשיך בהקראה.  

<ענבר הרשקוביץ':>
(הקראה):
	
	(ב)
השר, בהסכמת שר האוצר, בהתייעצות עם שר הכלכלה ושר המשפטים, לאחר התייעצות עם המועצה ובאישור הוועדה, רשאי, בצו, להוסיף תחומים נוספים לתחומים המנויים בסעיף קטן (א).


<היו"ר אלי אלאלוף:>
אנחנו צריכים לברך את ענבר. היא פעם ראשונה קוראת בקול רם בוועדה. היא מתמחה פה. תצליחי. 

<נעה בן שבת:>
זאת ההוספה של התחומים. מכיוון שנושא התחומים הוא מאוד משמעותי יש הרבה מגבלות. זה צריך להיות שני שרים בהתייעצות עם שני שרים נוספים ובהתייעצות עם המועצה ובאישור הוועדה.  

<ענבר הרשקוביץ':>
(הקראה):
	מסגרת השירות ואופיו
	6. (15)

	שירות לאומי ושירות קהילתי יתבצע בהתנדבות, במסגרת גוף מפעיל ועל פי הפניה של גוף מוכר.

	מקום השירות 
	7. (5)
	שירות לאומי ושירות קהילתי יבוצעו בישראל או באזור.


<נעה בן שבת:>
אחר כך נגיע לפרק שעוסק בשירות בחו"ל שמתגבר על ההוראה הזאת, אבל הכלל הוא שהשירות מבוצע בישראל או באזור. 
<היו"ר אלי אלאלוף:>
רק פה? למרות שבשירות החרדי יש אפשרות? 
<נעה בן שבת:>
גם פה יש סימן שעוסק בשירות בחו"ל, אבל נגיע אליו אחר כך. שם זה החריג לכלל. הכלל הוא שהשירות מתבצע בישראל או באזור. 
<ענבר הרשקוביץ':>
(הקראה):
	הוראות לעניין ביצוע השירות
	8.
	(א)
שירות לאומי ושירות קהילתי יבוצע אצל גוף מפעיל בלבד, בהסכמת המשרת בשירות הלאומי או בשירות הקהילתי והגוף המפעיל, ועל פי הפניה של גוף מוכר.

	
	.
	(ב)
	(1)
גוף מפעיל לא יציב מתנדב בשירות לאומי או בשירות קהילתי בתפקיד של עובד או כממלא מקום של עובדיו.


<נעה בן שבת:>
בסעיף קטן (1) זה בשל אותו עיקרון שדובר עליו. 

<דרור גרנית:>
אני רק רוצה לחזור רגע ל-8(א) ולהבהיר בהמשך להערה של מר לוין קודם לכן בנוגע לזכות לשרת מול "רשאי לשרת". 8(א) מעגן את הרעיון העקרוני שזאת הסכמה של כל הצדדים. זאת הסכמה של כל הצדדים. זאת הסכמה של המתנדב, זאת הסכמה של הגוף המוכר, זאת הסכמה של הגוף המפעיל – כולם מסכימים. אין פה עניין של כפייה. זה חוזר לשאלה של "זכאי", כי דיברנו על זה ש"זכאי" זה מקים חובה –  זכות מקימה חובה שכנגד. לכן גם הסעיף הזה מתקשר לאותה נקודה קודם. אם אנחנו מכניסים את המילה "זכאי" אנחנו מקימים חובה למישהו, ואז אנחנו כבר חורגים מהקונספט של הסכמה משותפת של כל הצדדים המעורבים. אני רק מבקש להדגיש את זה שוב אגב דיוננו על "זכאי" ו"רשאי". 
<היו"ר אלי אלאלוף:>
לא רק אני שואל מה אתה אומר. 

<נעה בן שבת:>
לדעתי, יש פה עוד נימוק תומך בטענה שלא להשתמש במונח "זכאי" למרות כל הדברים שנאמרו פה בדיון הקודם שתמכו בהוספת המונח "זכאי". 
<היו"ר אלי אלאלוף:>
אז תבוא לסיכום עם הצעה ברורה, ואז נתאמץ להבין את זה. 
<דרור גרנית:>
בסדר. 

<נעה בן שבת:>
סעיף 8(ב)(1) מדבר על כך שמתנדב בשירות לאומי ובשירות קהילתי לא אמור להיכנס בתפקיד של עובד או כממלא מקום של עובד של גוף מפעיל, וזה איסור שחל על הגוף המפעיל. 
<ענבר הרשקוביץ':>
(הקראה):
	
	(2)
מתנדב בשירות לאומי או בשירות קהילתי לא ימלא את מקומם או את תפקידם של עובדי הגוף המפעיל.

	
	(3)
מתנדב בשירות לאומי או בשירות קהילתי יסייע לעובדי הגוף המפעיל במילוי תפקידם.

	
	(4)
אין בהוראות סעיף קטן זה כדי למנוע מגוף מפעיל להטיל על מתנדב בשירות לאומי או בשירות קהילתי מטלות הנתונות דרך כלל לעובדיו, לשם סיוע לעובדים במילוי תפקידם.


<היו"ר אלי אלאלוף:>
יש ויכוח על זה? אתם יוצאים לשטח? רואים את זה? כי אפשר לתת הגדרה טובה וביצוע בניגוד לחוק, לא? מי עושה את הפיקוח הזה? 
<מוטי אלמליח:>
אנחנו עושים. 

<היו"ר אלי אלאלוף:>
אתם? לא הגוף המפעיל? 

<מוטי אלמליח:>
הגוף המוכר. גוף מוכר באמצעות הרכזות שלו, ואנחנו באמצעות הבקרים והמפקחים שלו. 
<דוד פלבר:>
למשרד החינוך יש מערכת פיקוח נפרדת.

<היו"ר אלי אלאלוף:>
כל כך הרבה מבקרים? 

<דוד פלבר:>
יש לנו ארבעת אלפים מתנדבים, ויש אלפיים מקומות השמה. אז כדאי שנדע מה קורה שם. 

<היו"ר אלי אלאלוף:>
ומי עושה מה? יודעים? יש חלוקה? 

<דוד פלבר:>
הסנכרון לא תמיד מוצלח, אבל העבודה שלנו - -

<היו"ר אלי אלאלוף:>
אולי זה תפקידכם לעשות. 

<מוטי אלמליח:>
משרד החינוך הוא גוף מפעיל. הוא בודק שהמשרתים מבצעים את מה שהם נדרשים לעשות במסגרת בתי הספר. אנחנו השירות האזרחי. אנחנו בודקים שהמתנדב מקיים את השירות בהתאם לנהלים, בהתאם לחוקים ובהתאם לתקנות, ושהוא מקבל את כל הזכויות שלו. חלק מהדברים שאנחנו בודקים, לפי הנהלים והתקנות, זה אחד הדברים; שהוא לא מחליף עובד. יש לנו ועדה שאנחנו מאשרים את הגוף המפעיל, ואז אנחנו בודקים שבתיאור התפקיד הוא לא מחליף עובד. אם זה בשירות המדינה אז יש לנו ועדה - -
<היו"ר אלי אלאלוף:>
תיאורטית הוא לא מחליף עובד. מעשית מי בודק שהוא לא מחליף עובד? 

<מוטי אלמליח:>
הגבול הוא מאוד דק, אבל ההגדרה מאוד ברורה שהוא מסייע.
<היו"ר אלי אלאלוף:>
איפה ההגדרה כתובה? 

<נעה בן שבת:>
פסקה (3) אומרת שהוא צריך לסייע לעובדי הגוף המפעיל במילוי תפקידם. הוא יכול לסייע להם, אבל הוא לא אמור למלא את מקומם. מה שכן, פסקה (4) אמורה להגיד שאפשר להטיל עליו אם יש תורנות.
<היו"ר אלי אלאלוף:>
אבל אנחנו רואים שיש שלוש מערכות לפיקוח. 

<קריאה:>
אם זה בקשה ממשרד ממשלתי – כדי לאשר את אותו מקום שירות יושב אתנו גם נציג של נציבות שירות המדינה בוועדה. 

<היו"ר אלי אלאלוף:>
אני שואל, מי עושה מה בפיקוח? יש לזה הגדרה מסוימת? 
<דוד פלבר:>
אנחנו למשל מכירים שבת שירות עוסקת בתפקידי חינוך, והיא לא במזכירות והיא לא עוזרת של אב הבית, ולא בשום תפקיד מנהלה. יש לה מערכת שעות שבה היא מוציאה שלושה ילדים שמתקשים בכיתה ד' בארבע פעולות חשבון בסיסיות וכדומה, ויש לה תפקיד שמוגדר סמי חינוכי. היא לא מורה, היא אף פעם לא לבד מול כיתה, והיא אף פעם לא בתפקיד מנהלה. זה דבר שאנחנו בודקים. אנחנו מדברים עם הבת, מדברים עם המנהל, בודקים שיש לה מערכי שיעור - -
<היו"ר אלי אלאלוף:>
מי עושה את הבדיקה של תנאי השירות שלה? 

<ידעיה לוין:>
דבר ראשון אנחנו. אנחנו נמצאים כל הזמן בשטח. הם מפקחים עלינו שאנחנו עושים את העבודה הזאת. 
<יואב ארבל:>
לנו יש בקרה. 

<היו"ר אלי אלאלוף:>
אבל ההגדרות האלה שאתם נותנים כרגע בשליפה בלתי רגילה, זה מתואם? זה כתוב באיזושהי פינה? 
<דוד פלבר:>
לא יודע אם זה כתוב, אבל זאת הפרקטיקה הנוהגת, והיא עובדת לא רע.  

<יואב ארבל:>
החוק הזה בא להסדיר את כל הדבר הזה. 
<היו"ר אלי אלאלוף:>
לנו יש הגדרה על פיקוח בחלוקת תפקידים. 

<נעה בן שבת:>
החוק הזה מדבר על הפיקוח של המדינה. יש אחריות של הגוף המוכר להבטיח איפה מבצעים את השירות. בסעיף הזה יש הוראה שמצד אחד לגוף המפעיל אסור להציב מתנדב במקום עובד, וגם למתנדב אסור למלא את מקומם. אני מבינה שאם הוא מילא את מקומו, יכול להיות שתפרשו את זה כאילו הוא לא עשה שירות לאומי? הוא היה בגוף מפעיל, ומילא את מקומו של עובד.
<יואב ארבל:>
שימי לב לסעיף קטן (4) שמותר לו לעשות חלק מהתפקידים. זה בא גם מחוק שירות לאומי אזרחי שיש תפקידים מסוימים שמותר לו לעשות במסגרת הסיוע. כל גוף שמבקש להיות גוף מפעיל ומבקש מאתנו, האישור גם כולל בתוכו את תיאור התפקיד של המתנדב. התיאור הזה מחייב את הגוף המפעיל. זאת אומרת הגוף המפעיל יכול להפעיל אותו רק באיתור התפקיד הזה, וגם הגוף המוכר – זה התפקיד שבו הוא יכול להציב.  

<היו"ר אלי אלאלוף:>
אז בהסכם שלכם עם הגוף המפעיל? 
<יואב ארבל:>
בהסכם של הגוף המוכר והגוף המפעיל יש פירוט של תיאורי התפקיד. 

<נעה בן שבת:>
הגוף המפעיל זה המקום שבו מבצעים את השירות; הגוף המוכר הוא העמותות וגורמים שאחראים לתשלומים ולהצבה.
<היו"ר אלי אלאלוף:>
אני בכל מקרה מציע שתנסו להגדיר את זה, ונשים את זה בחוק. 
<דרור גרנית:>
זה מופיע בהמשך החוק בהגדרות התפקידים של הגוף המוכר, בהגדרות התפקידים של המפעיל ובהגדרות התפקידים והסמכויות של הרשות. בהמשך יש פרק ביחס לכל אחד מהם. 
<מוטי אלמליח:>
יש לנו עשרות פניות שלא אישרנו תפקידים של מחליפי עובד. 

<היו"ר אלי אלאלוף:>
בבקשה, גברת. 

<פאטמה יוסף:>
אני מיוזמות קרן אברהם. יש לי שאלה – הפרק הזה מתייחס להחלפת עובדים מן המניין במשרד החינוך. אם יש סייעות מובטלות שהן מוכשרות לסייע לילדים שיש להם קשיים בלימודים למה צריך להחליף אותן בשירות לאומי? 
<דוד פלבר:>
באמת לא צריך. 

<פאטמה יוסף:>
אז למה יש ארבעת אלפים בנות שעובדות בשירות הלאומי במשרד החינוך, ובמקביל יש לנו סייעות מובטלות? 

<דוד פלבר:>
המשרד הגדיר שבמקום שיש למעלה משלושים ילדים בגן ילדים שחלקם עוד לא גמולים הוא ישים סייעת שנייה. לפני ההסדר הזה שמו בת שירות בתור סייעת שנייה. זאת אומרת לא במקום סייעת, אלא כסייעת שנייה.  

<פאטמה יוסף:>
אז היא בהגדרה של סייעת. 

<דוד פלבר:>
כעבור שנה, בשנה הזאת, שר החינוך השיג תקצוב לסייעת שנייה, ובכל מקום שאפשר היה הכניסו סייעת שנייה במקום בת שירות. 

<פאטמה יוסף:>
זה אומר שהיא מחליפה עובדים. 

<דוד פלבר:>
היא מחליפה. 

<פאטמה יוסף:>
היא מחליפה. 

<דוד פלבר:>
הוציאו את בת השירות והכניסו סייעת בשכר. 

<פאטמה יוסף:>
למה מראש אין סייעת בגן? 

<דוד פלבר:>
עד שלא היה תקצוב לא הייתה סייעת. 

<פאטמה יוסף:>
אלפי גנים בארץ בחברה הערבית וגם בחברה היהודית הם בלי סייעות. יש מלא סייעות מובטלות, והיום משרד החינוך מבקש שבנות השירות הלאומי יהיו סייעות בגנים. הזכות שלי לבן שלי היא שיקבל את השירות בחינוך הנכון דרך עובדים מוכשרים, ולא דרך בת שירות לאומי שהיא לא מוכשרת להיות סייעת. 

<דוד פלבר:>
אני לא מבין את ההערה.  
<היו"ר אלי אלאלוף:>
אני שואל שאלה: היום יש סייעות במקומות מסוימים שהן בנות שירות לאומי? 

<דוד פלבר:>
בשנה שעברה היו קרוב לאלף בנות. בשנה הזאת בכל מקום שניתן היה לגייס סייעת בשכר הוציאו את בנות השירות והכניסו סייעת בשכר. בחברה הערבית אני לא מכיר את זה מספיק כי זה מנוהל על-ידי הרשות לשירות לאומי, אבל ככל הידוע לי, לא מכניסים בת שירות במקום שניתן לגייס סייעת. 

<פאטמה יוסף:>
אני אומרת לך מהשטח שזה לא נכון.  

<היו"ר אלי אלאלוף:>
בגלל בעיה תקציבית? 

<דוד פלבר:>
אז אני אומר – תקציבית המשרד אישר סייעת שנייה בכל גן שיש בו מעל שלושים ילדים, ושם הוציאו את בנות השירות. 

<היו"ר אלי אלאלוף:>
זה אומר שבגן של פחות משלושים ילדים יש סייעת אחת? 

<דוד פלבר:>
יש סייעת אחת שהמדינה שמה. היא חושבת שעל עשרים ילדים מספיק שני אנשי צוות. 

<היו"ר אלי אלאלוף:>
קיבלת מספיק תשובה? 

<פאטמה יוסף:>
לא. כי אני יודעת שבחברה הערבית זה לא קיים. על הנייר זה קיים, אבל בפועל זה לא קיים. כי אתה אמרת שאין לך נתונים על החברה הערבית. 
<דוד פלבר:>
אני אומר שבחברה הערבית מעל שלושים ילדים הכניסו סייעת שנייה. אם יש לך נתונים על מקומות מסוימים תפני אלינו, ונראה. 
<היו"ר אלי אלאלוף:>
גברת, אם יש לך נתונים אני אשמח לקבל אותם ולגלגל אותם. 
המשך הקראה, בבקשה. 

<ענבר הרשקוביץ':>
(הקראה):
	
	(ג)
	(1)
על אף האמור בסעיף קטן (א), המנהל או מי שהוא הסמיך לכך רשאי, בהסכמת עובד משרד הכלכלה ששר הכלכלה הסמיך לכך, להתיר לגוף מפעיל להפעיל מתנדב כממלא מקום או תפקיד של עובד בגוף המפעיל, במקרים מיוחדים ולתקופה שלא תעלה על 60 ימים ובהתאם לתנאים וסייגים שייכללו בהיתר; 


<מוריה ברוט:>
אני מלשכת המשנה למנכ"ל והממונה על התעסוקה במשרד הכלכלה והתעשייה. יש לנו הערות. 

<היו"ר אלי אלאלוף:>
בבקשה. 

<מוריה ברוט:>
בפסקה אנחנו מתנגדים לאישור פרטני שיינתן על-ידי עובד מהמשרד. אנחנו חושבים שזה לא נכון לייצר את צוואר הבקבוק הזה ואת הרגולציה הזאת. אנחנו כן מבקשים שייקבע נוהל שיגדיר את הכללים שעל-פיהם ניתן יהיה להתיר לתקופה שלא תעלה על שישים יום כחלק מהכללים. אפשר ליצור מנגנון דיווח שיינתן לוועדה אחת לשנה כדי שתהיה איזושהי בקרה. אני גם יכולה להגיד בהמשך להערות שהתקבלו כאן על החשש להחליף עובדים. זאת אומרת שיהיה מנגנון דיווח ובקרה, אבל האישור הפרטני לעובד שפתאום עכשיו צריכים, ויכול להיות שזה הדבר הכי נכון, לא נכון להכניס אותנו ברמה הפרטנית.  

<נעה בן שבת:>
אתם רוצים שנוהל כזה ייקבע על-ידי שר הכלכלה? 
<מוריה ברוט:>
אפשר נוהל בשיתוף משרד המשפטים - -
<ניר חיים ויינר:>
שהנוהל יהיה של הרשות באישור ובהסכמה של שר הכלכלה. 
<נעה בן שבת:>
ואתם לא חושבים שנוהל ייצור דווקא זרימה גדולה יותר ממה שרציתם? כלומר פה התכוונו להגיד שיש איזה מקרה, ואני צריך אד-הוק לתת היתר אז אני נותן - -
<דרור גרנית:>
התפיסה של הנוסח הזה שגובש במשרדיה של נעה הייתה המחשבה שזה צריך להיות חריג שבחריג. ניר, נדמה לי שהיית אתנו שם. כשניסינו לדמיין סיטואציות אפשריות שהמצב הזה יקרה זה למשל מצב דברים שבת שירות מוצבת באיזשהו מקום, ואחד מעובדי המקום נפצע,  נפגע, נהרג או נעדר ממקום העבודה בנסיבות בלתי צפויות כמו תאונת דרכים או משהו כזה, ואז נעזרים בבת השירות כדי למלא את מקומו במקום תהליך שלוקח לפעמים למעסיקים או למקומות עבודה זמן כדי לחפש עובד מחליף. לכן קצבנו את פרק הביניים הזה לשישים יום. לכן דיברנו שזה במקרים מיוחדים וכדומה. המטרה של הסייגים האלה ושל הצורך באישור פרטני זה שזה יהיה חריג קטן, צר ומצומצם שלא יחליפו עובדים. אני רוצה לציין שהסיפור הזה של אישור פרטני קיים במשרד הכלכלה. הוא קיים בהקשרים אחרים, למשל בכל מה שקשור לזכויות של נשים בנוגע לפיטורים בהיריון בחופשות לידה וכדומה, שיש פקיד או פקידה במשרד הכלכלה שתפקידם לאשר פיטורי עובדת. זה ממש אישור פרטני פר-עובדת. זאת תופעה הרבה יותר רחבה והרבה יותר רווחת, ואתם מקצים לזה את כוח האדם. אז פה כשזה אמור להיות צר ומצומצם – ואני, כמובן, לא מתנגד לכך שיהיה נוהל שמלכתחילה יהיה מצע מאוד צר לדיון –  אני לא רואה למה זה כל כך מקפיץ אתכם. 
<היו"ר אלי אלאלוף:>
יש לי הצעה, ברשותך, לאור הזמן המצומצם שנשאר לנו אם בכלל, שתשבו עם הייעוץ המשפטי, ותמצאו נוסחה מתאימה. 

<מוריה ברוט:>
מבחינתנו עניין האישור הפרטני הוא בעיה. 

<היו"ר אלי אלאלוף:>
אפשר לסיים פה? 

<נעה בן שבת:>
כן. 

<היו"ר אלי אלאלוף:>
אני מתנצל. אי אפשר להמשיך יותר היום. אנחנו נקבע עכשיו סדרה של פגישות כדי לסיים את החוק בהקדם האפשרי. תודה רבה, הישיבה נעולה. 

<הישיבה ננעלה בשעה 11:20.>

